SET ปิดบวก 4 จุด แกว่งผันผวนรอปัจจัยใหม่ โบรกแนะติดตามประชุม ECB พรุ่งนี้
SET ปิดบวก 4 จุด แกว่งผันผวนรอปัจจัยใหม่ แนวโน้มพรุ่งนี้คาดแกว่งตัวออกข้างรอการประชุม ECB โดยให้แนวรับที่ 1,625 จุด แนวต้านที่ 1,650 จุด
8 ก.ย. 2564

นายวิจิตร อารยะพิศิษฐ นักกลยุทธ์การลงทุน บล.เมย์แบงก์กิมเอ็ง (ประเทศไทย) กล่าวว่า ตลาดหุ้นไทยวันนี้แกว่งตัวผันผวนสลับบวกลบ ระหว่างวันมีจังหวะย่อตัวก่อนดีดตัวกลับขึ้นมาบวกช่วงท้าย เพราะปัจจัยใหม่เข้ามาค่อนข้างน้อย และมีสัญญาณเงินบาทอ่อนค่ากดดันเม็ดเงินต่างชาติเริ่มขายออก ดังนั้นก็จะเห็นตลาดแกว่งตัวออกด้านข้างเพื่อรอปัจจัยใหม่
“ตลาดเริ่มเล่นยาก ต่างชาติกับสถาบันมีการปรับพอร์ตบ้าง ตอนแรกดึงด้วยบิ๊กแคป หุ้นกลุ่ม Reopening ก็ทำกำไร ตลาดเริ่มแกว่งออกด้านข้าง อาจมีจังหวะพักเพื่อไปต่อ เพราะเราขึ้นมาเร็ว 100 กว่าจุดแบบไม่พัก ถ้าเงินบาทอ่อนค่าไปเรื่อยๆ ไปถึง 33 บาทก็เสี่ยงโดนขายออก แต่ SET ยังไม่ไม่เสียภาพรวม” นายวิจิตร กล่าว 
นอกจากนี้นักลงทุนรอการประชุมธนาคารกลางยุโรป (ECB) วันพรุ่งนี้ (9 ก.ย.) น่าจะเริ่มเห็นโมเมมตัมที่สินทรัพย์ (ASSET) เหวี่ยง เงินดอลลาร์แข็งค่า อัตราผลตอบแทนพันธบัตรรัฐบาลสหรัฐปรับขึ้น ตลาดหุ้นทั่วโลกกลับมากังวลโควิดสายพันธุ์เดลตาที่ระบาดอยู่
ส่วนการประชุม ECB นโยบายอาจลดวงเงิน QE ลดมาตรการกระตุ้นเศรษฐกิจหลังจากเศรษฐกิจยุโรปฟื้นตัวขึ้นเรื่อยๆ โดยมีโมเมมตัมที่ทั้งตลาดสหรัฐและยุโรปลด QE
สำหรับแนวโน้มวันพรุ่งนี้ ตลาดน่าจะแกว่งตัวออกด้านข้างรอการประชุม ECB โดยให้แนวรับที่ 1,625 จุด แนวต้านที่ 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
ADVANC มูลค่าการซื้อขาย 4,539.74 ล้านบาท ปิดที่ 194.00 บาท ลดลง 3.50 บาท
GULF มูลค่าการซื้อขาย 2,595.83 ล้านบาท ปิดที่ 41.75 บาท ลดลง 0.25 บาท
KBANK มูลค่าการซื้อขาย 2,170.60 ล้านบาท ปิดที่ 119.50 บาท เพิ่มขึ้น 1.00 บาท
DELTA มูลค่าการซื้อขาย 1,944.03 ล้านบาท ปิดที่ 768.00 บาท เพิ่มขึ้น 26.00 บาท
TU มูลค่าการซื้อขาย 1,827.37 ล้านบาท ปิดที่ 21.40 บาท เพิ่มขึ้น 1.30 บาท
 
 